Abella (Teruel)

Este articlo ye sobre un despoblato medieval de la provincia de Teruel; pa atros usos, vaiga a Abella (desambigación)

Abella (en castellano Abeja) ye un despoblato medieval de l'actual provincia de Teruel que no se'n conoix la suya localización exacta, pero que debió estar por los termins d'Aliaga, Castellot u las suyas redoladas.

 Cheografía, toponimia y identificación 
Lo toponimo "Abella" estió recurrent en la Corona d'Aragón. Bi ha habiu diferents nuclios de población con este nombre y a diferents escalas (masadas, aldeyas, lugars, etcetera). En bel caso pueden remontar-se a l'antroponimo d'un propietario, y no necesariament a lo insecto productor de miel. D'alcuerdo con l'analís lochico de los textos medievals en latín en lo sud y sud-este d'Aragón bi ha habiu diferents "Abellas", por eixemplo bi n'habió una en la redolada d'Albentosa que s'especula que podió estar l'actual "Abejuela".

Bi ha una curiosa mención a un toponimo Abella en 1194, cuan Alifonso II lo Casto cede Villar Luengo a la Orden de lo Hespital de lo Santo Redentor pa que lo pueble y nombra "Olocau". Talment no corresponda a l'Abella que bi heba amán d'Aliaga, lo mesmo que la mención d'Atorela no guarda relación con l'Atorella d'amán de Mosqueruela.

Respecto a l'Abella d'amán d'Aliaga Antonio Ubieto Arteta en tien conoixencia d'una mención en 1118 como Apelia (latinizada) y d'atra en 1164 como Abella (con fonetica aragonesa). D'alcuerdo con un texto de 1197 de l'AHN mencionau por Antonio Ubieto Arteta debeba estar entre los termins de Castellot, Bordón u Saganta. Una hipotesi recient localiza l'Abella de los documentos relativos a Aliaga en una zona de lo termin de Galv a on trobamos uns cuantos toponimos actuals con Abeja: Abeja, Camino de la Abeja, Cañabeja/Caña Abeja, Paso de la Abeja, Umbría Abeja, Mas de la Abeja, Cabezo de la Abeja, Canto de la Red de la Abeja (este amán d'Aguilar d'Alfambra).

 Historia 
Bi ha un documento de 1163 en lo que Sancho de Tarazona dona a la Orden de lo Hespital lo castiello y villa d'Aliaga y tamién:

En 1118 Alifonso I lo Batallero dió Abella entre atros lugars a Lop Juans de Tarazona.

Dependió de la comanda de lo Hespital de Calatayú.

Categoría:Lugars desapareixius d'Aliaga
Categoría:Lugars desapareixius de Castellot
Categoría:Lugars desapareixius de Galv
Categoría:Despoblaus medievals d'a provincia de Teruel